b'\n_START_ARTICLE_\nPlateli\xc5\xb3 gimnazija\n_START_SECTION_\nIstorija\n_START_PARAGRAPH_\nPirmasis vaik\xc5\xb3 \xc5\xa1vietimo \xc5\xbeidinys Plateliuose atsirado 1804 m. Tada mokykloje mok\xc4\x97si 10 mokini\xc5\xb3. Iki 1816 m. mokini\xc5\xb3 skai\xc4\x8dius i\xc5\xa1augo iki 40. Nuo 1819 m. Plateliuose veik\xc4\x97 parapijin\xc4\x97 mokykla, i\xc5\xa1laikoma klebonijos l\xc4\x97\xc5\xa1omis. Po 1863 m. sukilimo caro vald\xc5\xbeia Plateliuose \xc4\xafsteig\xc4\x97 valdi\xc5\xa1k\xc4\x85 prad\xc5\xbeios mokykl\xc4\x85, vadinam\xc4\x85 liaudies mokykla. 1908 m. ima veikti \xe2\x80\x9eSaul\xc4\x97s\xe2\x80\x9c prad\xc5\xbeios mokykla, i\xc5\xa1laikoma dvasininkijos. Jos pirmasis mokytojas buvo Kazimieras Sidabras._NEWLINE_1917 m. ruden\xc4\xaf \xc4\xafsteigiama valstybin\xc4\x97 vienkomplekt\xc4\x97 Plateli\xc5\xb3 prad\xc5\xbeios mokykla. Ved\xc4\x97jas \xe2\x80\x93 Jonas \xc5\xbdadeikis. Joje jau mok\xc4\x97si 83 mokiniai. Vokie\xc4\x8di\xc5\xb3 vyriausyb\xc4\x97s \xc4\xafsakymu 1917\xe2\x80\x931918 m. mokykloje buvo mokoma vokie\xc4\x8di\xc5\xb3 kalbos. 1932 m. pastatyta nauja mokykla, kurioje mok\xc4\x97si 120 mokini\xc5\xb3._NEWLINE_Taryb\xc5\xb3 vald\xc5\xbeios metais Plateliuose prad\xc4\x97tas \xc4\xafgyvendinti visuotinis vidurinis mokymas. Mokykloje veik\xc4\x97 6 skyriai. Po Antrojo Pasaulinio karo 1945 m. rugs\xc4\x97jo 1 d. Plateliuose atidaroma progimnazija, kuri nuo 1949 m. pertvarkoma \xc4\xaf septynmet\xc4\x99 mokykl\xc4\x85. Pirmasis progimnazijos mokytojas buvo Boleslovas Balkevi\xc4\x8dius, mokymo dalies ved\xc4\x97ja \xe2\x80\x93 Stas\xc4\x97 Andriu\xc5\xa1kait\xc4\x97. Jau 1953 m. rugs\xc4\x97jo 1 d. ji perorganizuojama \xc4\xaf nepiln\xc4\x85 vidurin\xc4\x99, 1957 m. mokykla i\xc5\xa1leid\xc5\xbeia pirm\xc4\x85j\xc4\x85 abiturient\xc5\xb3 laid\xc4\x85. Tuo metu joje dirbo 18 mokytoj\xc5\xb3. 1963 m. pradedamas statyti pirmasis mokyklos priestatas, o 1964\xe2\x80\x931965 m. mokykloje jau mok\xc4\x97si 306 mokiniai. 1978 m. v\xc4\x97lyv\xc4\x85 ruden\xc4\xaf prad\xc4\x97ta dirbti kabinetine sistema naujose erdviose patalpose._NEWLINE_2006 m. rugs\xc4\x97jo 1 d. mokyklai suteiktas gimnazijos statusas.'